ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα μέτρα που προορίζονται να προωθήσουν τη διατήρηση και τη βιώσιμη διαχείριση των τροπικών και άλλων δασών σε αναπτυσσόμενες χώρες ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Εισαγωγή

Το άρθρο 251 παράγραφος 2 στοιχείο γ) της Συνθήκης ΕΚ προβλέπει ότι η Επιτροπή εκδίδει γνώμη για τις τροπολογίες που πρότεινε το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της για τις 12 τροπολογίες που πρότεινε το Κοινοβούλιο.

2. ιστορικο

α) Στις 3 Φεβρουαρίου 1999, η Επιτροπή διαβίβασε στο Συμβούλιο και στο Ευρωπαϊκό Κοινοβούλιο την πρόταση κανονισμού (COM(1999) 41 τελικό) - 1999/015 (COD).

β) Η Οικονομική και Κοινωνική Επιτροπή εξέδωσε τη γνώμη της στις 7 Ιουλίου 1999.

γ) Η Επιτροπή των Περιφερειών ενημέρωσε το Συμβούλιο για το ότι δεν θα εκδώσει γνώμη για την πρόταση αυτή.

δ) Στις 5 Μαΐου 1999, το Ευρωπαϊκό Κοινοβούλιο ενέκρινε, σε πρώτη ανάγνωση, την πρόταση της Επιτροπής, με την επιφύλαξη 34 τροπολογιών.

ε) Στις 9 Φεβρουαρίου 2000, η Επιτροπή εξέδωσε, σύμφωνα με το άρθρο 250 παράγραφος 2 της Συνθήκης τροποποιημένη πρόταση απόφασης η οποία ενσωματώνει αυτούσιες ή εν μέρει τις 19 από τις 34 τροπολογίες που πρότεινε το Κοινοβούλιο (COM (2000) 54).

στ) Στις 16 Δεκεμβρίου 1999, το Συμβούλιο εξέδωσε την κοινή του θέση.

ζ) Στις 14 Μαρτίου 2000, το Ευρωπαϊκό Κοινοβούλιο εξέδωσε, σε δεύτερη ανάγνωση, ευνοϊκό ψήφισμα το οποίο περιέχει 12 τροπολογίες επί της κοινής θέσης.

3. αντικειμενο τησ προτασησ

Βασιζόμενος στα άρθρα 175 και 179 της Συνθήκης, ο προτεινόμενος κανονισμός θα αποτελέσει σημαντικό μέσο ώστε η Κοινότητα να ανταποκριθεί στις δεσμεύσεις της όσον αφορά τη διατήρηση και τη διαχείριση των δασών, στο πλαίσιο της βιώσιμης ανάπτυξης. Θα εξασφαλίσει τη συνέχεια των δραστηριοτήτων που υλοποιούνται βάσει του κανονισμού (ΕΚ) αριθ. 3062/95 του Συμβουλίου της 20ης Δεκεμβρίου 1995 [1], ο οποίος έληξε την 31η Δεκεμβρίου 1999. Το προτεινόμενο νομικό μέσο λαμβάνει υπόψη τις σχετικές εξελίξεις στην Κοινότητα, τα αποτελέσματα της διεθνούς συζήτησης για τα δάση η οποία διεξήχθη μέσω της διαδικασίας της διακυβερνητικής ομάδας για τα δάση/του διεθνούς φόρουμ για τα δάση, τις εξελίξεις στον τομέα των δασών καθώς και την εμπειρία που συσσωρεύτηκε κατά την εφαρμογή του κανονισμού το διάστημα 1995-1999.

[1] ΕΕ αριθ. L 327, τόμος 38, 30.12.1995.

4. γνωμη της επιτροπης για τισ τροπολογιεσ του ευρωπαϊκου κοινοβουλιου

4.1. Τροπολογίες που έγιναν δεκτές από την Επιτροπή

* Οι τροπολογίες 4, 7, 9, 10 γίνονται δεκτές από την Επιτροπή. Οι τροπολογίες 4 και 7 αφορούν άνευ σημασίας συντακτικές βελτιώσεις ενώ με την τροπολογία 10 (την οποία υποστηρίζει και το Συμβούλιο) ζητείται να ενημερώνεται το Κοινοβούλιο για τις ετήσιες κατευθυντήριες γραμμές σχετικά με δραστηριότητες που θα χρηματοδοτούνται βάσει του κανονισμού. Η τροπολογία 9 ορίζει χρηματοδοτικό κονδύλιο ύψους 249 εκατ. ευρώ (για διάστημα 7 ετών). Το ποσό αυτό αντιπροσωπεύει αποδεκτό συμβιβασμό μεταξύ των αρχικών προτάσεων του Συμβουλίου και του Κοινβουλίου.

* Ορισμένες άλλες τροπολογίες, τουτέστιν οι τροπολογίες 11 και 13, μπορούν κατ´αρχήν να γίνουν δεκτές υπό την προϋπόθεση ότι θα επαναδιατυπωθούν. Αφορούν τη ρύθμιση της διαχωρισμένης επιτροπολογίας την οποία πρότεινε το Κοινοβούλιο, σύμφωνα με την οποία οι ετήσιες κατευθυντήριες γραμμές για την εφαρμογή του κανονισμού υπόκεινται σε διαδικασία διαχείρισης ενώ η έγκριση των έργων αξίας άνω των 2 εκατ. ευρώ υπόκεινται σε συμβουλευτική διαδικασία. Με τη σημερινή τους διατύπωση, οι διατάξεις των δύο αυτών τροπολογιών παρουσιάζουν κάποιου βαθμού επικάλυψη. Η Επιτροπή προτιμά τη διατύπωση της διαχωρισμένης επιτροπολογίας που έχει εγκριθεί στην παράλληλη πρόταση κανονισμού σχετικά με την ενσωμάτωση της περιβαλλοντικής διάστασης στην αναπτυξιακή συνεργασία των αναπτυσσόμενων χωρών.

4.2. Τροπολογίες που δεν έγιναν δεκτές από την Επιτροπή

* Με την τροπολογία 1 επεκτείνεται μία αιτιολογική σκέψη με την προσθήκη περιττής μνείας για την ανάγκη σημαντικών χρηματοδοτικών πόρων και για τις περιβαλλοντικές καταστροφές. Θεωρείται ότι δεν είναι συναφές με τις συμφωνηθείσες κατευθυντήριες γραμμές για τη σύνταξη της κοινοτικής νομοθεσίας.

* Η τροπολογία 2 θεωρείται περιττή δεδομένου ότι αναφέρεται στο άρθρο 4 παράγραφος 1 στοιχείο α, στο άρθρο 4 παράγραφος 3 τρίτο εδάφιο και στο άρθρο 4 παράγραφος 5 της κοινής θέσης.

* Η τροπολογία 3 σχετικά με τον συντονισμό θεωρείται περιττή δεδομένου ότι αναφέρεται στο άρθρο 4 παράγραφος 3 πέμπτο εδάφιο και στο άρθρο 6 παράγραφος 5 της κοινής θέσης.

* Η τροπολογία 5 ορίζει ότι δεν πρέπει να χρηματοδοτούνται τα έργα για τα οποία υπάρχουν "σοβαρές αμφιβολίες" σχετικά με τις επιπτώσεις τους. Η Επιτροπή πιστεύει ότι ο όρος "σοβαρές αμφιβολίες" είναι υποκειμενικός και μη κατάλληλος για κανονισμό. Επιπλέον, οι αξιολογήσεις των επιπτώσεων που αναφέρονται στο άρθρο 4 παράγραφος 5 εξετάζουν το θέμα της μη χρηματοδότησης έργων με ενδεχόμενες αρνητικές επιπτώσεις.

* Η τροπολογία 6 απαιτεί αξιολογήσεις που θα λαμβάνουν υπόψη τις απόψεις των τοπικών πληθυσμών. Αν και η Επιτροπή δεν έχει αντιρρήσεις ως προς το πνεύμα της τροπολογίας αυτής, εν τούτοις την θεωρεί περιττή δεδομένου ότι το άρθρο 11 παράγραφος 2 εξετάζει το θέμα αυτό διεξοδικότερα. Επιπλέον, η τροπολογία είναι τοποθετημένο σε λάθος θέση δεδομένου ότι εισάγει το θέμα της αξιολόγησης σε ένα άρθρο που εξετάζει τον σχεδιασμό των έργων.

* Η τροπολογία 8 σχετικά με την ενδεχόμενη άρση της απαίτησης για τραπεζικές εγγυήσεις θεωρείται περιττή δεδομένου ότι οι τραπεζικές εγγυήσεις απαιτούνται πλέον μόνο για προκαταβολές σε ΜΚΟ ύψους άνω του 1 εκατ. ευρώ. Επίσης, ως θέμα αρχής και και για να απλουστευτεί η διοίκηση, η Επιτροπή δεν θεωρεί σκόπιμο να εισαγάγει ειδικές χρηματοδοτικές διατάξεις σε συγκεκριμένους κανονισμούς. Μία παρόμοια τροπολογία στην παράλληλη πρόταση κανονισμού για την ενσωμάτωση της περιβαλλοντικής διάστασης στην αναπτυξιακή διαδικασία των αναπτυσσόμενων χωρών δεν εγκρίθηκε από το Κοινοβούλιο σε δεύτερη ανάγνωση.

5. ΣΥΜΠΕΡΑΣΜΑ

Κατά συνέπεια, η Επιτροπή τροποποιεί την πρότασή της σύμφωνα με το άρθρο 250, παράγραφος 2 της Συνθήκης περί ιδρύσεως της Ευρωπαϊκής Κοινότητας.